Lactarius resimus

Lactarius resimus Russulaceae familiako onddo espezie bat da. Kalitate kaskarreko jangarria, Errusiako eta Europako Ekialdeko herrialdeetan estimatzen den arren, ozpinetan eta gatzetan beratu ondoren kontsumitzen da.

Sinonimoak: Agaricus intermedius var. expallens, Agaricus resimus, Galorrheus resimus, Lactifluus resinus.

 Deskribapena 
Kapela: 7 eta 16 cm bitarteko diametrokoa. Lodia; ganbila, gero deprimitua erdian edo unbilikatua; zuria, lasto kolorekoa, edo hori-limoi koloreko tonalitateekin. Oso likatsua eguraldi hezearekin, distiratsua lehorrarekin; eremu zirkular barik. Ertza hasieran beherantz biribildua,  eta ilaundun bekain itxurakoa.

Orriak: Ia estu, mutur bietan estutua, dekurrenteak, zurbilak, gero okre antzeko-arrosakarak.

Orri dekurrenteak: Hanka ukitzeaz gain beherantz jarraitzen duten orriak.

Hanka: 4 eta 7 cm bitarteko garaierakoa eta 1,5 eta 3 cm bitarteko diametrokoa. Potoloa, zilindrikoa edo oinarrirantz mehetua, hasieran fin ilaunduta, eskrobikulatu gabea, zuria, lehoi koloreko orbanekin oinarrian.

Haragia: Zuria, ebakitzean hori bizi kolorekoa bihurtzen da; frutaren usainarekin.

Etimologia: Lactarius terminoa “lac” “lactis” esnetik dator, esneari dagokio. Latexa jariatzen dutelako ebakitzean edo haustean. Resimus epitetoa latinetik dator, barrurantz biribildua, esan nahi duen “resimus” hitzetik. Kapelaren ertzaren formagatik.

 Jangarritasuna 
Jangarri kaskarra.

 Nahasketa arriskua 
Lactarius scrobiculatus antzekoa da, baina ez da likatsua, ertza iletsua du, latexak sufre-hori kolorera biratzen du eta oinean albeoloak ditu. Lactarius chrysorrheus-aren latexaren koloreak ere biratzen du, kapela tonu arrosekin, oina albeolo barik. Lactarius piperatus eta Lactifluus glaucescens espezieek, orriak estu dituzte eta latexaren kolorea ez da kolorez aldatzen. Lactarius citriolens-aren latexa zuria da, ebakitzean berehala hori bihurtzen da.

 Sasoia eta lekua 
Udan eta udazkenaren hasieran. Baso mistoetan (pinua, artea, etab.).

 Banaketa eremua 
Kanada, Ameriketako Estatu Batuak, Alaska, Mexiko, Europa, Errusia.

 Erreferentziak 

 Kanpo estekak 

Kategoria:Lactarius
Kategoria:Kanadako onddoak
Kategoria:Ameriketako Estatu Batuetako onddoak
Kategoria:Alaskako onddoak
Kategoria:Mexikoko onddoak
Kategoria:Europako onddoak
Kategoria:Errusiako onddoak